Na temelju članka 9. stavak 2. Zakona o ugostiteljskoj djelatnosti („Narodne novine“, broj 85/15, 121/16 i 99/2018) i članka 32. Statuta Grada Skradina («Službeni vjesnik Šibensko-kninske županije», broj 10/09, 5/13 i 3/18), Gradsko vijeće Grada Skradina, na 12. sjednici, od 31. siječnja 2019. godine, donosi

ODLUKU

o ugostiteljskoj djelatnosti

Članak 1.

Ovom Odlukom uređuje se radno vrijeme ugostiteljskih objekata, radno vrijeme za usluživanje na otvorenom ugostiteljskih objekata, razlozi za određivanje ranijeg završetka radnog vremena pojedinih ugostiteljskih objekata, ovlaštenja Gradonačelnika Grada Skradina u svezi donošenja rješenja o ranijem završetku radnog vremena od radnog vremena propisanog ovom Odlukom za pojedine ugostiteljske objekte, donošenje rješenja o određivanju drugačijeg radnog vremena radi organiziranja prigodnih proslava i određivanja drugačijeg radnog vremena ugostiteljskih objekata za vrijeme održavanja manifestacija, sportskih događanja, glazbenih festivala i slično, na području Grada Skradina.

Članak 2.

Radno vrijeme ugostiteljskih objekata na području Grada Skradina određuje se na sljedeći način:

- Ugostiteljski objekti iz skupine „Hoteli“, „Kampovi“ i „Ostali ugostiteljski objekti za smještaj“ obvezno rade od 0.00 do 24.00 sata svaki dan.

- Ostali ugostiteljski objekti:

-iz skupine „Restorani“ (restoran, gostionica, zdravljak, zalogajnica, pečenjarnica, pizzeria, bistro, slastičarnica, restorani brze prehrane, objekti brze prehrane – fast food) i „Barovi“ (kavana, caffe bar, pivnica, buffet, krčma, konoba, klet, beach bar, kušaonica) od 06.00 do 02.00 sata u periodu od 01. travnja do 31. listopada, a u periodu od 01. studenog do 31. ožujka od 06.00 do 24.00 sata,

- iz skupine „Barovi“ (noćni klub, noćni bar i disco club) koji ispunjavaju uvjete za rad noću, od 21.00 do 06.00 sati,

- iz skupine „Catering objekti“ (pripremnica obroka catering) od 06.00 do 02.00 sata,

- iz skupine „Objekti jednostavnih usluga“ ( objekti jednostavnih usluga u kiosku, objekti jednostavnih brzih usluga, objekti jednostavnih usluga u nepokretnom vozilu, objekti jednostavnih usluga u šatoru, objekti jednostavnih usluga na klupi, objekti jednostavnih usluga na kolicima) od 06.00 do 01.00 sat,

- iz skupine „Restorani“ i „Barovi“ u sastavu hotela, motela i drugih ugostiteljskih objekata za smještaj, rade u vremenu što ga odredi vlasnik objekta, odnosno fizička ili pravna osoba koja upravlja objektom.

Radno vrijeme na otvorenom prostoru uz ugostiteljske objekte u periodu od 01. travnja do 31. listopada završava najkasnije u 01.00 sata, a u periodu od 01. studenog do 31. ožujka u 23.00 sata.

Nakon isteka radnog vremena ugostiteljskih objekata, dozvoljava se polusatno zadržavanje gostiju u cilju napuštanja objekta.

Članak 3.

Upotreba elektroakustičkih i akustičkih uređaja te izvođenje glazbe na prostorima iz članka 2. ove Odluke dopušteno je do 01.00 sati.

Dopuštena razina buke iz stavka 1. ovog članka u zatvorenim i otvorenim prostorima ugostiteljskih objekata ne smije prelaziti najviše dopuštene razine buke sukladno pozitivnim propisima.

Članak 4.

Ugostiteljski objekti, osim onih koji rade svakog dana neprekidno, mogu biti zatvoreni jedan dan u tjednu, a obavijest o tome mora biti istaknuta na ulazu u ugostiteljski objekt.

Članak 5.

Radno vrijeme pružanja ugostiteljskih usluga u objektima u kojima se obavlja i neka druga djelatnost (kultura, obrazovanje, šport i sl.), određuje vlasnik tih objekata, odnosno pravna ili fizička koja upravlja tim objektima, uz uvjet da radno vrijeme ne može biti duže od 02.00 sata u periodu od 01. travnja do 31. listopada, odnosno ne može biti duže od 24.00 sata u periodu od 01. studenog do 31. ožujka.

Članak 6.

Obavijest o radnom vremenu radnim, odnosno neradnim danima, mora biti istaknuta na ulazu u ugostiteljski objekt i ugostitelj je dužan pridržavati se istaknutog radnog vremena

Članak 7.

Objekti na obiteljskom poljoprivrednom gospodarstvu unutar kojega se mogu pružati ugostiteljske usluge mogu imat radno vrijeme od 06.00 do 02.00 sata.

Članak 8.

Ugostiteljski objekti iz skupine „Objekti jednostavnih usluga“ ne mogu biti na udaljenosti manjoj od 100 m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim u slučaju kada se radi o održavanju manifestacija, sajmova, prigodnih priredbi i slično.

Članak 9.

Gradonačelnik može po službenoj dužnosti za ugostiteljske objekte iz skupine „Restorani“ i „Barovi“, iz skupine „Catering objekti“ te iz skupine „Objekti jednostavnih usluga“, rješenjem odrediti za 2 sata raniji završetak radnog vremena na period od 30 dana, ako se na temelju prijava nadležnih inspekcijskih službi, policije ili komunalnog redara utvrdi da su u periodu od 60 dana učinili dva ili više prekršaja prekoračenja dozvoljenog radnog vremena, prekoračenja dopuštenih granica buke ili da je došlo do remećenja javnog reda i mira.

Članak 10.

Gradonačelnik može, na zahtjev ugostitelja, za određeni ugostiteljski objekt rješenjem odobriti drugačije radno vrijeme radi organiziranja prigodnih proslava (dočeka Nove godine, svadbi, maturalnih zabava i sličnih događanja).

Članak 11.

Gradonačelnik može za ugostiteljske objekte iz članka 2. ove Odluke za vrijeme održavanja manifestacija, tradicionalnih fešta, glazbenih festivala i slično koje organizira ili je pokrovitelj Grad Skradin, Turistička zajednica, ustanova ili udruga s područja Grada Skradina odlukom odrediti drugačije radno vrijeme

Članak 12.

Danom stupanja na snagu ove Odluke prestaje važiti Odluka o ugostiteljskoj djelatnosti („Službeni vjesnik Šibensko-kninske županije“, broj 5/07 i 9/07).

Članak 13.

Ova Odluka stupa na snagu osmog dana nakon objave u „Službenom vjesniku Šibensko-kninske županije“.

KLASA: 335-02/19-01/1

URBROJ: 2182/03-02-19-1

Skradin, 31. siječnja. 2019.

GRADSKO VIJEĆE

GRADA SKRADINA

PREDSJEDNICA

Nadija Zorica, v.r.